b'\n_START_ARTICLE_\nS\xc3\xa4lilammi\n_START_SECTION_\nMaantietoa\n_START_PARAGRAPH_\nLampi sijaitsee Hiki\xc3\xa4lt\xc3\xa4 l\xc3\xa4htev\xc3\xa4n ja luoteessa Lehij\xc3\xa4rven ohittavalla katkonaisella pitkitt\xc3\xa4isharjulla Kalpalinnan luoteisp\xc3\xa4\xc3\xa4ss\xc3\xa4. Lammen pinta-ala on 3,7 ha ja se on 400 metri\xc3\xa4 pitk\xc3\xa4 ja 150 metri\xc3\xa4 leve\xc3\xa4. Sen rantaviivan pituus on 1,0 kilometri\xc3\xa4. Lammessa on yksi noin 20 metri\xc3\xa4 pitk\xc3\xa4 saari. Lammen koillispuolella kohoava Annakantorni sijaitsee muuta maastoa korkeammalla kohoavalla m\xc3\xa4enhuipulla, jonka laki on 50 metri\xc3\xa4 korkeammalla kuin lammen vedenpinta, joka on 81,5 metri\xc3\xa4 mpy.\n_START_SECTION_\nVesist\xc3\xb6suhteet\n_START_PARAGRAPH_\nLampi kuuluu Kokem\xc3\xa4enjoen vesist\xc3\xb6ss\xc3\xa4 Vanajan reitin valuma-alueella Hiidenjoen alueeseen. Se jaetaan viel\xc3\xa4 Hiidenjoen suualueeseen, johon lampi kuuluu. Lammesta ei l\xc3\xa4hde laskuojaa tai tule tulo-ojia, joten se on umpij\xc3\xa4rvi. Vaikka laskuojaa ei ole, luetaan se kuitenkin Hiidenjoen alueeseen. Matkaa Hiidenjoelle on alle 500 metri\xc3\xa4. Koska se sijaitsee harjun rinteess\xc3\xa4, se t\xc3\xa4ytt\xc3\xa4\xc3\xa4 my\xc3\xb6s supan tuntomerkit .\n_START_SECTION_\nHistoriaa\n_START_PARAGRAPH_\nVuoden 1855\xe2\x88\x921856 Kalmbergin kartastossa alue oli mets\xc3\xa4maata, mutta Hiidenjoen rannalla sijaitsi torppa, jonne johti lampien v\xc3\xa4list\xc3\xa4 kulkeva ja Rastilan kyl\xc3\xa4st\xc3\xa4 tuleva polku._NEWLINE_Vuonna 1962 julkaistussa peruskartassa lammen pohjoispuolella oli S\xc3\xa4lim\xc3\xa4en maatila, jonka pelto ulottui rantaan saakka. Rannassa sijaitsi my\xc3\xb6s rakennus. Vuoden 1979 kartassa kyseinen pelto oli metsitetty ja viereiseen Likolammiin oli rakennettu tie, joka oli jatkettu my\xc3\xb6s S\xc3\xa4lim\xc3\xa4en asukkaille asti. M\xc3\xa4en p\xc3\xa4\xc3\xa4lle oli ilmaantunut kolmiomittaustorni, jota kutsuttiin Annakantorniksi. Viimeisen vuoden 1992 kartan j\xc3\xa4lkeen j\xc3\xa4rven pohjooisrannalle on ilmaantunut vapaa-ajan asunto.'